ธอส.ส่งท้ายปีจัดมหกรรมที่อยู่อาศัยพร้อมสินเชื่อเพื่อประชาชนจ.ขอนแก่น
นายสุรชัย ดนัยตั้งตระกูล ประธานกรรมการธนาคารอาคารสงเคราะห์(ธอส.) เปิดเผยว่า จากนโยบายรัฐบาลที่ต้องการช่วยเหลือและสร้างโอกาสให้ประชาชนโดยเฉพาะกลุ่มรายได้น้อยและปานกลางให้สามารถมีที่อยู่อาศัยเป็นของตนเองได้ง่ายยิ่งขึ้น ธอส.ในฐานะสถาบันการเงินเฉพาะกิจของรัฐ จึงได้ร่วมกับกระทรวงการคลัง ศูนย์ข้อมูลอสังหาริมทรัพย์ศูนย์ข้อมูลเครดิตแห่งชาติ (เครดิตบูโร) และสมาคมอสังหาริมทรัพย์ จัดงาน "ธอส.มหกรรมที่อยู่อาศัย - สินเชื่อเพื่อประชาชน" นับเป็นมหกรรมที่อยู่อาศัยครบวงจรแห่งปี ซึ่งจัดขึ้นที่จังหวัดขอนแก่นเป็นที่แรก
24 ธ.ค. 2558

นายสุรชัย ดนัยตั้งตระกูล ประธานกรรมการธนาคารอาคารสงเคราะห์(ธอส.) เปิดเผยว่า จากนโยบายรัฐบาลที่ต้องการช่วยเหลือและสร้างโอกาสให้ประชาชนโดยเฉพาะกลุ่มรายได้น้อยและปานกลางให้สามารถมีที่อยู่อาศัยเป็นของตนเองได้ง่ายยิ่งขึ้น ธอส.ในฐานะสถาบันการเงินเฉพาะกิจของรัฐ จึงได้ร่วมกับกระทรวงการคลัง ศูนย์ข้อมูลอสังหาริมทรัพย์ศูนย์ข้อมูลเครดิตแห่งชาติ (เครดิตบูโร) และสมาคมอสังหาริมทรัพย์ จัดงาน “ธอส.มหกรรมที่อยู่อาศัย – สินเชื่อเพื่อประชาชน” นับเป็นมหกรรมที่อยู่อาศัยครบวงจรแห่งปี ซึ่งจัดขึ้นที่จังหวัดขอนแก่นเป็นที่แรก
นำโดยบูธธนาคารอาคารสงเคราะห์ที่จัดทีมงานที่มีความพร้อมและเชี่ยวชาญสินเชื่อเพื่อที่อยู่อาศัยมากว่า 62 ปี คอยให้คำแนะนำปรึกษาเตรียมความพร้อมก่อนการมีบ้าน รวมถึงวิเคราะห์วงเงินกู้เบื้องต้นจากเอกสารรายได้ที่ลูกค้านำมาแสดง และยื่นสินเชื่อบ้านได้ภายในงาน นำโดย “มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” ซึ่งถือเป็นผลิตภัณฑ์สินเชื่อที่ลูกค้าประชาชนให้ความสนใจเป็นอย่างมาก เห็นได้จากนับตั้งแต่เปิดรับคำขอยื่นกู้ตั้งแต่วันที่ 19 ตุลาคม 2558 ล่าสุด ณ วันที่ 23? ธันวาคม 2558 มีลูกค้าได้รับการอนุมัติเงินกู้แล้ว 10,585 ล้านบาท 7,243 ราย สูงกว่ากรอบวงเงินของมาตรการที่กำหนดไว้ 10,000 ล้านบาทเรียบร้อยแล้ว
ซึ่งสาเหตุสำคัญที่ทำให้ลูกค้าให้การตอบรับดีอย่างต่อเนื่องเพราะเป็นมาตรการที่ช่วยให้ผู้มีรายได้น้อยและปานกลางได้มีโอกาสเข้าถึงสินเชื่อเพื่อที่อยู่อาศัยได้ในวงเงินกู้ที่สูงขึ้นเพียงพอต่อการซื้อบ้าน เนื่องจากธนาคารจะใช้เงื่อนไขผ่อนปรนในการพิจารณาสัดส่วนความสามารถชำระหนี้ต่อรายได้ (Debt Service Ratio หรือ DSR) เพิ่มเป็น 40-50% ของรายได้สุทธิต่อเดือน
ล่าสุด? ธอส. ได้ขยายกรอบวงเงินของสินเชื่อ”มาตรการเพื่อส่งเสริมการให้สินเชื่อที่อยู่อาศัยแก่ผู้มีรายได้น้อยและปานกลาง” เพิ่มอีก 10,000 ล้านบาท ภายใต้เงื่อนไขเดิม คือ ให้กู้สำหรับผู้ที่มีรายได้สุทธิไม่เกิน 30,000 บาทต่อเดือน หรือ วงเงินกู้ไม่เกิน 3 ล้านบาท ธนาคารจะใช้เงื่อนไขผ่อนปรนในการพิจารณาสัดส่วนความสามารถชำระหนี้ต่อรายได้เป็น 40-50% ของรายได้สุทธิต่อเดือน อัตราดอกเบี้ยปีแรกเท่ากับ 3.50% ต่อปี โดยเปิดรับคำขอยื่นกู้และต้องทำนิติกรรมภายในวันที่ 18 ตุลาคม 2559 หรือ ภายใต้กรอบวงเงินที่ธนาคารกำหนด และพิเศษ!! สำหรับลูกค้าที่จองซื้อบ้านในโครงการที่ร่วมงานหรือลูกค้าที่ขอสินเชื่อภายในงาน”ธอส.มหกรรมที่อยู่อาศัย – สินเชื่อเพื่อประชาชน” ยังได้รับการยกเว้นค่าธรรมเนียมการยื่นกู้ และคิดค่าประเมินราคาหลักประกันเพียง 1,500 บาทอีกด้วย
ประธานกรรมการ ธอส. ยังเชิญชวนให้ประชาชนในจังหวัดขอนแก่น และจังหวัดใกล้เคียงในภาคตะวันออกเฉียงเหนือมาเข้าร่วมงาน”ธอส.มหกรรมที่อยู่อาศัย – สินเชื่อเพื่อประชาชน จ.ขอนแก่น” ซึ่งจัดขึ้นจนถึงวันที่ 25 ธันวาคม 2558 ณ ลานโปรโมชั่น ชั้น 1 ศูนย์การค้าเซ็นทรัลพลาซา ขอนแก่น โดยภายในงานนอกจากจะได้พบกับผลิตภัณฑ์สินเชื่อของ ธอส. แล้ว ยังมีบรรดาผู้ประกอบการอสังหาริมทรัพย์ นำที่อยู่อาศัยคุณภาพดี หลากหลายระดับราคามาเปิดจำหน่ายพร้อมด้วยเงื่อนไขและราคาสุดพิเศษ ขณะที่ บ.ศูนย์ข้อมูลเครดิตแห่งชาติ (เครดิตบูโร) ยังมาร่วมเปิดบูธให้บริการตรวจสอบข้อมูลเครดิตฟรี อีกทั้ง ธอส. ยังได้คัดบ้านมือสอง (ทรัพย์ NPA) คุณภาพดี ทำเลเด่น มาจำหน่ายพร้อมส่วนลดสุดพิเศษส่งท้ายปี พร้อมด้วยแคมเปญ “เงินดาวน์ผ่อนได้” ผ่อนชำระเงินดาวน์ 10% ของราคาซื้อขาย ดอกเบี้ย 0% นานถึง 12 เดือน หรือหากเทเงินดาวน์ 10% ของราคาซื้อขาย ส่วนที่เหลืออีก 90% รับสินเชื่อดอกเบี้ย 0% นาน 12 เดือน วงเงินให้กู้สูงสุดไม่เกิน 90 % ไม่เสียค่าประเมินราคาทรัพย์สิน ผ่อนนานสูงสุดถึง 30 ปี อีกด้วย
ทั้งนี้ งาน “ธอส.มหกรรมที่อยู่อาศัย – สินเชื่อเพื่อประชาชน” จะจัดขึ้นในพื้นที่ 4 จังหวัดหัวเมืองหลัก ประกอบด้วย 1.จังหวัดขอนแก่น ระหว่างวันที่ 23-25 ธันวาคม 2558 ณ ศูนย์การค้าเซ็นทรัลพลาซา 2.จังหวัดสงขลา ระหว่างวันที่ 8-10 มกราคม 2559 ณ เซ็นทรัลเฟสติวัล หาดใหญ่ 3.จังหวัดเชียงใหม่ ระหว่างวันที่ 15-17 มกราคม 2559 ณ เซ็นทรัลพลาซา เชียงใหม่ แอร์พอร์ต และ 4.เมืองพัทยา จังหวัดชลบุรี ระหว่างวันที่ 29 – 31 มกราคม 2559 ณ บิ๊กซีพัทยาเหนือ สอบถามรายละเอียดเพิ่มเติมได้ที่ศูนย์ลูกค้าสัมพันธ์ (Call Center) โทร 0-2645-9000 หรือ www.ghbank.co.th และ Facebook fanpage ธนาคารอาคารสงเคราะห์